29.9.2023
FI
Euroopan unionin virallinen lehti
C 349/23
3.4 Veden tehokasta käyttöä edistävissä toimenpiteissä on tarkasteltava veden kiertoa kokonaisuudessaan ja otettava huomioon sekä laadulliset että määrälliset seikat.
Niissä ei pitäisi keskittyä ainoastaan juomaveden ottoon ja käyttöön, vaan huomiota olisi kiinnitettävä myös kiertoperiaatteeseen perustuvan vesihuollon (veden uudelleenkäyttö) hyötyihin, ja lisäksi olisi edistettävä ymmärrystä siitä, että kulutettavissa tuotteissa ja palveluissakin käytetään vettä.
Tämä auttaa yksityisiä kotitalouksia ymmärtämään paremmin kulutusvalintojensa vaikutusta vesivarojen laatuun ja määrään omalla alueellaan, omassa maassaan ja maailmanlaajuisesti.
Lisäksi se auttaa kansalaisia kehittämään tietoisuutta omien vedenkulutus­ tottumustensa kaikista osa-alueista – niin kotona kuin muualla – ja tiedostamaan, miten he voivat tehostaa kulutustaan.
Kansalaisyhteiskunnan organisaatioilla on tärkeä rooli autettaessa kansalaisia valitsemaan ja toteuttamaan strategioita vedenkulutuksen tehokkuuden ja toimivuuden lisäämiseksi.
3.5 Vettä on käytettävä tehokkaasti kaikkialla Euroopassa, mutta erityisen välttämätöntä se on alueilla, jotka kärsivät vedenpuutteesta tai useasti esiintyvästä kuivuudesta.
Vedenjakelujärjestelmän tehokkuus olisi sisällytettävä yleiseen strategiaan kokonaisvaltaisen toimintamallin varmistamiseksi.
Mahdollisia ratkaisuja voitaisiin löytää myös, jos vesihuollon toimijat laatisivat vahvemmin tulevaisuuteen suuntaavia strategioita.
Tämä koskee esimerkiksi jakelujärjestelmän riskinarviointia ja -hallintaa, vuotojen hallintaa ja vaihtoehtoisia vesilähteitä.
3.6 Vaikka teoriassa suositeltaisiin lukuisten muidenkin osoitinmuuttujien käyttämistä (vesi on tässä suhteessa otollinen aihe), olisi otettava huomioon, että lisätietojen hankkiminen ja niiden validoiminen ja levittäminen on varsin työlästä.
Nämä lisätoimet kuuluvat EU:n keskitetyille rakenteille sekä jäsenvaltioille ja niiden virastoille tai operatiivisille toimijoille, jotka hankkivat ja tuottavat tällaisia tietoja.
Yhden instrumentin lisääminen jo ennestään isoon orkesteriin ei välttämättä aina paranna sointia.
Olisikin parempi hyödyntää nykyisiä indikaattoreita parhaalla mahdollisella tavalla sen sijaan, että otetaan käyttöön uusia indikaattoreita.
Bryssel 12. heinäkuuta 2023.
Euroopan talous- ja sosiaalikomitean puheenjohtaja Oliver RÖPKE